На основу члана 44 Закона о култури („Службени гласник Републике Србије“, број 72/09), члана 37 Статута Града Ниша ("Службени лист Града Ниша", број 88/08) и члана 16 Одлуке о оснивању Историјског архива Ниш у Нишу ("Службени лист града Ниша", број 2/11-пречишћен текст)

 Скупштина Града Ниша на седници одржаној \_\_\_\_\_\_\_\_\_\_\_\_\_\_\_\_ донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Историјског архива Ниш за 2013. годину, број 01/14-13, који је донео Управни одбор ове установе, на седници одржаној 08.01.2013. године.

 II Програм рада Историјског архива Ниш за 2013. годину реализоваће се у складу са Финансијским планом ове установе за 2013. годину.

 III Решење доставити Историјском архиву Ниш у Нишу, Управи за образовање, културу, омладину и спорт и Управи за финансије, изворне приходе локалне самоуправе и јавне набавке.

Број:

У Нишу,

**СКУПШТИНА ГРАДА НИША**

Председник

Проф. др Миле Илић

***О б р а з л о ж е њ е***

 Управни одбор Историјског архива Ниш, на седници одржаној 08.01.2013. године донео је Програм рада Историјског архива Ниш за 2013. годину, број 01/14-13.

За Историјски архив Ниш, година 2013. је јубиларна година, у којој обележава 65 година постојања и рада. Имајући у виду да се овај јубилеј дешава у години велике прославе за хришћански свет, 17 векова од Константиновог Миланског едикта, Историјски архив ће настојати да своју улогу највише што може осветли и јавности приближи кроз једанаести број часописа “Пешчаник”.

У оквиру изложбене активности први пут у јубиларној години Архив ће приредити изложбу старих књига, које до сада нису биле доступне широј јавности. Реч је о збирци од 81 старe књигe насталe од 1788. до 1867. године.

 Своју делатност, према Одлуци о оснивању Историјског архива Ниш у Нишу, Установа обавља на територији Града Ниша а у складу са Решењем Владе Републике Србије, и на територијама 7 припадајућих општина: Алексинац, Ражањ, Сокобања, Гаџин Хан, Дољевац, Мерошина и Сврљиг.

Програм рада Историјског архива за 2013. годину, поред набројаних активности садржи и основне податке о Установи, делатности и организационој структури, као и програмске активности које се одвијају кроз: Службу сређивања и обраде архивске грађе, Службу заштите архивске грађе ван архива, Службу депоа и техничке заштите архивске грађе са лабораторијом за микрофилмовање, Информативно пропагандну службу са библиотеком и Службу општих послова.

У јубиларној години Архив ће издати другу књигу “Водича кроз архивску грађу Историјског архива Ниш”. Она ће обухватити 216 фондова и две збирке приспеле у Архив од 1991. до 2012. године, али и ранијег датума пријема, који међутим, нису били обухваћени првом књигом “Водича кроз архивску грађу”. Прва књига “Водича”, објављена је још1996. године.

Чланом 12. став 2. Одлуке о буџету Града Ниша („Службени лист Града Ниша“ број 108/2012) прописано је да „Надлежни орган индиректног корисника доноси годишњи финансијски план у складу са законом, другим прописом или статутом, на који сагласност даје надлежни директни корисник.“

Управа за образовање, културу, омладину и спорт је, као директни корисник, дала сагласност на Финансијски план Установе, који је у циљу целовитог сагледавања Програма достављен у прилогу.

 Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Историјског архива Ниш за 2013. годину.

По овлашћењу-Начелник

 Управе за образовање, културу,

 омладину и спорт

 \_\_\_\_\_\_\_\_\_\_\_\_\_\_\_

 Јелица Велаја